પત્ર રજિસ્ટર્ડ એ.ડી.થી લખ્યો હતો. પહોંચ પણ આવી ગઈ. પણ સામેથી કશો જ સળવળાટ ન થયો. હું મનમાં મૂંઝાતો હતો. નથવાણી કહેતા હતા કે ત્યાં એવી કારમી ગરીબાઈ છે કે કદાચ કોઈ લેવા ન પણ આવે. છોકરીની માતા રેડલાઈટ એરિયામાં બૉમ્બે છે. બાળકી ત્યાં શું સુખી થવાની ? કદાચ અહીં આશ્રમમાં જ વધારે સુખી થશે. પણ આ બોલતાં બોલતાં એમને અને સાંભળતાં સાંભળતાં મને અંદરથી અજંપો થયા કરતો હતો. બેચાર વાર અમે આશ્રમમાં જઈને બાળકીને મળી આવ્યા. કાંઈક કશું આપી આવ્યા.